फिरोजाबाद: जीआरपी ने ट्रेन पर पत्थर फेंकने वाले पांच आरोपी पकड़े

फिरोजाबाद। जीआरपी ने ट्रेन पर पत्थर फेंकने और मोबाइल लूटने के मामलों में पांच आरोपियों को गिरफ्तार किया है। इनमें दो बाल अपचारी भी शामिल हैं। यह कार्रवाई पुलिस अधीक्षक रेलवे आगरा के निर्देश पर चलाए गए तलाश वांछित अपराधी एवं संदिग्ध व्यक्ति चेकिंग अभियान के तहत की गई।

सीओ इटावा जीआरपी उदयवीर सिंह ने बताया कि थाना जीआरपी फिरोजाबाद में दर्ज मुकदमे के तहत राजा (19), राघव उर्फ रघु (20), और दो बाल अपचारी अंकुश उर्फ गांठिया (16) तथा बंशी (16) को गिरफ्तार किया। ये सभी चलती हुई ट्रेनों पर पथराव करके लूटपाट करने का काम करते थे। इसी तरह, रेलवे एक्ट में वांछित अभियुक्त लवकुश (19), राघव उर्फ रघु (20) और बाल अपचारी अंकुश उर्फ गांठिया (16) को भी पकड़ा गया।

गिरफ्तार आरोपियों के पास से एक रेडमी 13 मोबाइल फोन बरामद हुआ है, जो संबंधित घटना से जुड़ा बताया जा रहा है। जीआरपी ने बताया कि सभी गिरफ्तार आरोपियों को आवश्यक कानूनी कार्रवाई पूरी करने के बाद न्यायालय के समक्ष प्रस्तुत किया जाएगा। ट्रेन पर पथराव करने का एक लाइव वीडियो भी सामने आया है, जो ट्रेन के अंदर बैठे यात्री के द्वारा बनाया गया है।

गिरफ्तार करने वाली टीम में थानाध्यक्ष अमित कुमार सिंह, एसआई अरविंद कुमार, आरपीएफ के एएसआई धरेंद्र यादव, हेड कांस्टेबल कुलदीप सिंह, पंकज कुमार, सोनू कुमार, कांस्टेबल शैलेंद्र सिंह और देवकी नंदन मीना शामिल थे।