फ़िरोज़ाबाद: तीन दिन से लापता युवक, सिर विहीन शव नलकूप की कोठरी में मिला

फ़िरोज़ाबाद। तीन दिनों से लापता 26 वर्षीय युवक की सिर कटा शव ट्यूबवेल की कोठरी से नग्न अवस्था में मिला है। मृतक की पहचान सौरभ के रूप में हुई है। पुलिस ने शव को कब्जे में लेकर पोस्टमार्टम कराया है।

थाना उत्तर के मौहल्ला लक्ष्मी नगर निवासी 26 वर्षीय सौरभ सिंह पुत्र भोजराज सिंह पिछले तीन दिनों से गायब था। उसकी खोज में परिजन दर-दर भटक रहे थे, लेकिन किसी को भी इस बात का अंदेशा नहीं था कि सौरभ की इतनी निर्ममता से हत्या कर दी गई होगी। सिर को धड़ से अलग कर दिया जाना और शव को सुनसान स्थान पर फेंकना, वारदात की क्रूरता और साजिश की ओर इशारा कर रहा है।

थाना नारखी के गांव जाखई में रविवार की सुबह ग्रामीणों ने ट्यूबवेल की कोठरी में शव देखा तो गांव में अफरा-तफरी मच गई। थाना नारखी इंस्पेक्टर राकेश कुमार गिरी, सीओ टूंडला अमरीश कुमार के साथ मौके पर फॉरेंसिक टीम पहुंची। टीम ने घटना स्थल को घेराबंदी कर साक्ष्य संकलन किये।