फिरोजाबाद: नए वोट बनाने की प्रकिया शुरू, मतदान केंद्रो पर सूची का हुआ वाचन

फिरोजाबाद। मुख्य निर्वाचन अधिकारी के निर्देश पर रविवार को जनपद के सभी मतदेय स्थलों पर विशेष कार्यक्रम के तहत मतदाता सूची का वाचन किया गया। प्रत्येक मतदान केंद्र पर बूथ लेवल अधिकारी (बीएलओ) द्वारा मतदाता सूची को पढ़कर सुनाया गया। इसका उद्देश्य मतदाताओं को अपने नाम की पुष्टि करने और किसी भी त्रुटि को समय रहते सुधारने का अवसर देना था। कार्यक्रम के दौरान मतदान केंद्रों पर पर्याप्त संख्या में फॉर्म 6, 7 और 8 उपलब्ध कराए गए। फॉर्म 6 नए मतदाताओं के पंजीकरण के लिए था, जबकि फॉर्म 7 मतदाता सूची से नाम कटवाने अथवा आपत्ति दर्ज कराने के लिए उपलब्ध था। फॉर्म 8 का उपयोग मतदाता विवरण में सुधार अथवा निवास स्थान परिवर्तन के लिए किया जा सकता था। इस पूरे अभियान की निगरानी और समीक्षा जिला निर्वाचन अधिकारी, निर्वाचक रजिस्ट्रीकरण अधिकारी, सहायक अधिकारी, बीएलओ सुपरवाइजर एवं अन्य वरिष्ठ अधिकारियों द्वारा की गई। अधिकारियों ने मतदान केंद्रों का भ्रमण कर व्यवस्थाओं का जायजा लिया।