फिरोजाबाद: कैबिनेट मंत्री ने बालगृह के निर्माण कार्य का किया भूमि पूजन

फिरोजाबाद। नगर में बाल गृह के निर्माण कार्य का भूमि पूजन केंद्रीय मंत्री बाल विकास पुष्टाहार ने नगर विधायक के साथ विधि-विधान से किया। बालगृह निर्माण की पिछले आठ वर्षो से मांग चली आ रही थी। इसे मंत्री ने भूमि पूजन कर पूर्ण किया है।

भूमि पूजन करते कैबिनेट मंत्री बेबी रानी मौर्य ने कहा कि नवीन बालगृह का निर्माण सैलई रोड गांव सांथी में 14.5 करोड़ रुपये से होगा। जिसके लिए पांच करोड़ रुपये की धनराशि अवमुक्त करा दी गई है। सदर विधायक मनीष असीजा ने कहा कि लगभग आठ वर्षों के लंबे समय से चली आ रही बालगृह निर्माण में बाधा को समाप्त कराते हुए गुरूवार को बालगृह के निर्माण हेतु भूमि पूजन कर निर्माण कार्य की नींव रखी गई है।

14.5 करोड़ रुपयों की लागत से प्रथम एवं द्वितीय तल पर 100 बच्चों के रहने हेतु हॉल, दोनों तल पर 20 शौचालय, 20 बाथरूम, साइकोलॉजी ऑफिस, किचन, डाइनिंग हॉल, पेशेंट रूम, काउंसलिंग रूम, क्लास रूम, मिडिएशन रूम, मल्टीपरपज हॉल, कंप्यूटर रूम एवं लाइब्रेरी का निर्माण होगा।

कार्यक्रम में महापौर कामिनी राठौर, भाजपा जिलाध्यक्ष उदय प्रताप सिंह, भगवानदास शंखवार, योगेंद्र बाबा, सोबरन जाटव, मोनू जाटव, रोमी सागर, राकेश गौतम, केके गांधी, डीपीओ मिथलेश सिंह आदि मौजूद रहे।