शिकोहाबाद: स्केटिंग कर भगवान श्रीराम के दर्शन करने वाली छात्रा को चेयरमैन प्रतिनिधि ने किया सम्मानित

शिकोहाबाद। नगर के मुहल्ला अमृत नगर निवासी कक्षा तीन की छात्रा वंशिका यादव ने स्केटिंग करते हुए अयोध्या में भगवान श्रीराम के दर्शन किए। छोटी सी आयु में छात्रा के इतने साहसिक कार्य के लिए चेयरमैन प्रतिनिधि ने शनिवार को उसके घर जाकर उसे सम्मानित किया और प्रोत्साहित किया। इसके साथ ही अन्य लोगों ने भी छात्रा को उसके घर जाकर उसे अपना आर्शीवाद दिया।

अमृत नगर निवासी छात्रा वंशिका ने महज नौ वर्ष की आयु में उसने जो कारनामा कर दिखाया है, वह बड़े-बड़े लोग भी नहीं कर पाते हैं। छात्रा ने स्केटिंग में काफी महासिल हासिल कर रखी है। शनिवार को उसने घर पर भी स्केटिंग में बहुत से स्टंट करके दिखाए। जिन्हें देख कर लोग उसकी प्रतिभा को नमन करने लगे। छात्रा ने बताया कि उसके पापा बड़े भाई के लिए स्केटिंग ले कर आए थे। लेकिन उसे वह बहुत अच्छे लगे और उसने मात्र चार साल की उम्र में उन स्केटिंग वाले जूतों पर खड़े होना सीख लिया। उसकी ललक को देख कर उसके पिता शिवशंकर यादव ने भी उसकी प्रतिभा और रुझान को देखा और फिर उसे प्रशिक्षण देना शुरू कर दिया। इसके बाद तीन जनवरी को वह अपने पिता, भाई और चाचा के साथ अयोध्या के लिए रवाना हो गई।

शुक्रवार को उसने अयोध्या में जाकर भगवान श्रीराम के दर्शन किए और अपने हौसलों को एक नई उड़ान दी। छोटी सी छात्रा की इतनी बड़ी उड़ान देखने के बाद शनिवार को सुबह 11 बजे नगर के समाज सेवी और रोटी बैंक के संस्थापक व चेयरमैन प्रतिनिधि राजीव गुप्ता, उनके बड़े भाई मनोज गुप्ता, प्रिंस जैन सहित अन्य लोग छात्रा के घर पहुंचे और उसको सम्मानित किया। इतना ही नहीं छात्रा को प्रोत्साहित किया। उन्होंने कहा कि छात्रा को ग्रीन पार्क में एक सम्मान समारोह कर सम्मानित किया जायेगा।