शिकोहाबाद: सांस्कृतिक प्रस्तुतियों के माध्यम से डा. मुखर्जी को भावपूर्ण दी श्रद्धांजलि

शिकोहाबाद। डॉ श्यामा प्रसाद मुखर्जी की 125वीं जयंती के उपलक्ष्य में सेंट जेबी ग्लोबल एकेडमी में आयोजित तीन दिवसीय कार्यक्रम का सांस्कृतिक कार्यक्रम के साथ विधिवत समापन हुआ।

अंतिम दिन विविध सांस्कृतिक प्रस्तुतियों के माध्यम से डा. मुखर्जी को भावपूर्ण श्रद्धांजलि दी गई। समापन कार्यक्रम का शुभारंभ मुख्य अतिथि डॉ राम कैलाश यादव द्वारा दीप प्रज्ज्वलन कर किया गया। कार्यक्रम में देशभक्ति की भावना और भारतीय सांस्कृतिक विरासत का अद्भुत समन्वय देखने को मिला।

कलाकारों ने देशभक्ति गीत, सांस्कृतिक गीत तथा पारंपरिक नृत्य प्रस्तुत कर दर्शकों का मन मोह लिया। विशेष आकर्षण भारतीय ब्रिजवासी म्यूज़िकल ग्रुप वृंदावन की लोकगीत प्रस्तुतियाँ रहीं। जिनमें भारतीय लोक संस्कृति, भक्ति और राष्ट्रप्रेम की अनूठी छाप देखने को मिली। पूरा आयोजन देशभक्ति के रंग में रंगा दिखाई दिया और दर्शकों ने तालियों की गड़गड़ाहट से कलाकारों का उत्साह बढ़ाया।

वक्ताओं ने डॉ श्यामा प्रसाद मुखर्जी के विचारों,त्याग और राष्ट्रहित के लिए उनके अमूल्य योगदान पर विस्तृत चर्चा की। डा. रामकैलाश ने कहा कि आज के युवाओं तक उनके विचार पहुँचाना अत्यंत आवश्यक है। ताकि उनमें राष्ट्रप्रेम, कर्तव्यबोध और देश की एकता के प्रति समर्पण की भावना विकसित हो। कार्यक्रम में अमरपाल सिंह,महेश शर्मा, देव सिंह लोधी, गीता शर्मा, अशोक कुमार, विमलेश दक्ष, कौशल किशोर शर्मा, सुभाष चंद्र एवं दिलशाद सहित अनेक लोग उपस्थित रहे।