फिरोजाबाद: 2.65 करोड़ से होगा बंबा चौराहा चौड़ीकरण कार्य, मिलेगी जाम से मुक्ति

फिरोजाबाद। शहर के प्रमुख बंबा चौराहा को जाम मुक्त बनाने की दिशा में एक बड़ा कदम उठाया गया है। सदर विधायक ने रविवार को भूमि पूजन कर चौराहा चौड़ीकरण कार्य का शुभारंभ किया। इस परियोजना से बंबा चौराहा, ककरऊ दौलतपुर, आसफाबाद और चनौरा से कोटला रोड की ओर जाने वाले हजारों वाहनों को जाम से राहत मिलेगी।

सदर विधायक मनीष असीजा ने बंबा चौराहा पर चौराहे के चौड़ीकरण कार्य का हवन पूजन कर शुभारम्भ किया। यह निर्माण कार्य कार्यदायी संस्था लोक निर्माण विभाग फिरोजाबाद द्वारा 2.65 करोड़ की धनराशि से किया जायेगा। सदर विधायक ने कहा कि बंबा चौराहे पर लगातार लगने वाले जाम और बढ़ती दुर्घटनाओं को देखते हुए चौराहे को चौड़ा करने और सड़कों को व्यवस्थित बनाने के लिए 2 करोड़ 65 लाख रुपये की धनराशि स्वीकृत की गई है। इसके तहत सभी विद्युत और अन्य लाइनों को भूमिगत किया जाएगा, ताकि भविष्य में कोई अवरोध न हो।

बंबा चौराहा के साथ-साथ आसपास के अन्य प्रमुख मार्गों को भी सुगम बनाने पर काम हो रहा है। ढाई करोड़ रुपये की लागत से ककरऊ कोठी चौराहा का भी चौड़ीकरण कराया जाएगा, जिससे ट्रैफिक दबाव में कमी आएगी। उन्होंने बताया कि शहर के सबसे व्यस्त क्षेत्रों नगला बरी, जाटवपुरी और नैनी चौराहा पर 125 करोड़ रुपये की लागत से फ्लाईओवर प्रस्तावित है। इस फ्लाईओवर के निर्माण से इन इलाकों में जाम और दुर्घटनाओं की समस्या लगभग समाप्त हो जाएगी।

भूमि पूजन कार्यक्रम में भाजपा महानगर अध्यक्ष डॉ सतीश दिवाकर, डॉ एसपी लहरी, राकेश शंखवार, भगवानदास शंखवार, सुनील शर्मा, अनुपमा शर्मा, अमित गुप्ता, दीपक गुप्ता कालू, गेंदालाल राठौर, हरिओम वर्मा, प्रमोद राजौरिया, श्याम सिंह यादव, मनोज शंखवार, सुनील मिश्रा, सत्यवीर गुप्ता, उदय प्रताप सिंह, किशोर अग्रवाल बंटी आदि भाजपा कार्यकर्ता व पदाधिकारी मौजूद रहे।