फिरोजाबाद: पुलिस मुठभेंड में बदमाश गिरफ्तार, पैर में गोली लगने से हुआ घायल

फिरोजाबाद। सिरसगंज पुलिस ने हाईवे पर चेकिंग के दौरान मुठभेड़ में एक बदमाश को गिरफ्तार किया है। पुलिस की जबाबी कार्यवाही में आरोपी के पैर में गोली लगी है। बदमाश से तमंचा, कारतूस, चोरी की बाइक और चार मोबाइल फोन बरामद हुए है।

एसपी ग्रामीण अनुज चौधरी ने बताया कि सिरसागंज में धरमई गांव निवासी मोहित ने प्राथमिकी दर्ज कराई है कि 22 नवंबर को शाम चार बजे वह बालाजी मंदिर नगला राधे मोड़ पर दर्शन करने गया था। वह दर्शन करके लौटा तो उसकी बाइक गायब थी। पुलिस प्राथमिकी दर्ज कर जांच कर रही थी। सीसीटीवी फुटेज आदि खंगाले जा रहे थे।

गुरुवार की रात एक बजे पुलिस को सूचना मिली कि बाइक चोरी के मामले में वांछित बदमाश हाईवे से गुजरने वाला है। थानाध्यक्ष वैभव सिंह ने टीम के साथ घेराबंदी करते हुए शेख सराय गांव की तरफ से आ रहे बाइक सवार संदिग्ध व्यक्ति को रोका गया। इस पर उसने फायरिंग करते हुए बाइक मोड़कर भागने का प्रयास किया। पुलिस की जबाबी कार्यवाही में आरोपी के पैर में गोली लग गई। जिससे वह घायल होकर जमीन पर गिड़ गया।

पकड़े गए बदमाश की पहचान अर्जुन उर्फ पुतला निवासी कुरावली, मैनपुरी के रूप में हुई। उसके पास से तमंचा, कारतूस, चोरी की बाइक और चोरी के चार मोबाइल फोन बरामद हुए हैं। आरोपी पर मैनपुरी, एटा और फिरोजाबाद जिलों में लूट, चोरी, गैंग्स्टर एक्ट, आर्म्स एक्ट और हत्या के प्रयास जैसे 21 मामले दर्ज हैं।